ทะเลสาบฮหว่านเกี๊ยม
**ทะเลสาบฮหว่านเกี๊ยม** หรือ **ทะเลสาบคืนดาบ** (เวียดนาม: *Hồ Hoàn Kiếm*; อังกฤษ: Lake of the Returned Sword, Lake of the Restored Sword, Hoan Kiem Lake) เป็นทะเลสาบน้ำจืดและสวนสาธารณะขนาดใหญ่ที่มีชื่อเสียงใจกลางกรุงฮานอย ประเทศเวียดนาม

น้ำในทะเลสาบฮหว่านเกี๊ยมโดยปกติจะเป็นสีเขียว จึงได้อีกชื่อหนึ่งว่า "ทะเลสาบหลุกถวี" (*Lục Thủy*) หรือ "ทะเลสาบน้ำเขียว"

ประวัติ
-------

ทะเลสาบฮหว่านเกี๊ยม ตั้งอยู่ในพื้นที่ที่เป็นเขตเมืองเก่า มีตำนานเล่าขานกันถึงสถานที่แห่งนี้เป็นตำนานการสร้างชาติเวียดนามว่า ในคริสต์ศตวรรษที่ 15 จักรพรรดิเล เหล่ย แห่งราชวงศ์เล ได้ใช้ดาบศักดิ์สิทธิ์ในการขับไล่ชาวจีนแห่งราชวงศ์หมิงที่รุกราน ให้ออกไปจากเวียดนาม ในขณะที่พระองค์ประทับบนเรือ ณ ทะเลสาบแห่งนี้ ก็มีตะพาบยักษ์ตัวหนึ่งโผล่ขึ้นมาจากผิวน้ำและบอกให้พระองค์ส่งดาบนั้นกลับคืนแด่จ้าวมังกร ดาบนั้นก็ได้พุ่งออกจากฝักดาบเข้าไปในปากของตะพาบก่อนที่จะหายกลับลงไปสู่ใต้ผิวน้ำ อันเป็นที่มาของชื่อทะเลสาบคืนดาบ

ซึ่งตะพาบยักษ์ชนิดนี้ก็คือ ตะพาบยักษ์แยงซีเกียง (*Rafetus swinhoei*) ซึ่งเป็นตะพาบขนาดใหญ่และใกล้สูญพันธุ์มากที่สุดชนิดหนึ่งของโลก ที่อาศัยอยู่ ณ ทะเลสาบแห่งนี้ ซึ่งปัจจุบัน ใน "วัดหง็อกเซิน" (*Ngọc Sơn*) หรือ "วัดเนินหยก" ที่ตั้งอยู่ตอนเหนือของทะเลสาบ ก็มีตัวอย่างสตั๊ฟฟ์ของตะพาบชนิดนี้ให้ชมกันด้วย โดยการเดินทางไปวัดหง็อกเซิน จะมีสะพานไม้ ชื่อ "สะพานเทฮุก" (*Thê Húc*) หรือ "สะพานแสงอาทิตย์" มีสีแดงสดใสถือเป็นเอกลักษณ์อย่างหนึ่งของฮานอย ข้ามจากฝั่งแผ่นดินใหญ่ไปยังวัดซึ่งตั้งอยู่บนเกาะเล็ก ๆ ทางตอนเหนือของทะเลสาบ และยังมีหอคอยโบราณโผล่ขึ้นพ้นน้ำ สร้างขึ้นในสมัยคริสต์ศตวรรษที่ 18 มีชื่อเรียกว่า "ท้าปสั่ว" (*Tháp Rùa*) ซึ่งหมายถึง "หอคอยเต่า" หรือ "หอคอยตะพาบ" และมีหลายคนได้เห็นตะพาบยักษ์โผล่ขึ้นมาหายใจบนผิวน้ำหลายต่อหลายครั้ง โดยเฉพาะในช่วงเปลี่ยนผ่านฤดูกาล ซึ่งเชื่อกันว่ามีอยู่ 4 ตัว ในสถานที่เลี้ยงในโลกเท่านั้น โดยเป็นตัวผู้ทั้งสี่ตัวโดยปัจจุบันตายลงแล้วทั้งหมด (ซากตัวหนึ่งเก็บไว้ในวัดหง็อกเซิน อีกตัวหนึ่งเก็บไว้ในคลังของพิพิธภัณฑ์ฮานอย และตัวที่สามถูกฆ่าในปี ค.ศ. 1962–1963 เมื่อคลานขึ้นในสวนดอกไม้จี๊ลิญ (*Vườn hoa Chí Linh*) ตะพาบที่รอดชีวิตเพียงตัวเดียว หรือที่เรียกกันทั่วไปว่า "จุ่สั่ว (*Cụ Rùa*)" ได้รับการนำขึ้นมาฟื้นฟูรักษาอาการบาดเจ็บในปี ค.ศ. 2011 และเมื่อวันที่ 19 มกราคม ค.ศ. 2016 ตะพาบตัวสุดท้ายได้ตายลง คาดว่ามีอายุราว 80–100 ปี

ปัจจุบัน ทะเลสาบฮหว่านเกี๊ยมกลายเป็นสถานที่ท่องเที่ยวแบบพักผ่อนหย่อนใจของชาวฮานอย โดยมีการสร้างเป็นสวนสาธารณะล้อมรอบ และเป็นสถานที่ท่องเที่ยวมีชื่อเสียงอีกแห่งของฮานอย ในแต่ละปีจะมีนักท่องเที่ยวเยี่ยมชมและถ่ายรูปเป็นจำนวนมาก

ภาพปริทัศน์
-----------

ภาพปริทัศน์ทะเลสาบฮหว่านเกี๊ยมในยามค่ำคืน

ระเบียงภาพ
----------

* ทัศนียภาพทั่วไปของทะเลสาบทัศนียภาพทั่วไปของทะเลสาบ
* หอคอยท้าปสั่วหรือหอคอยชมเต่าหอคอยท้าปสั่วหรือหอคอยชมเต่า
* สะพานเทฮุกสะพานเทฮุก
* วัดหง็อกเซินวัดหง็อกเซิน

อ้างอิง
-------

1. ↑  "นักวิจัยตะลึงตะพาบยักษ์เวียดนามยังอยู่". *ผู้จัดการออนไลน์*. 17 เมษายน 2008.
2. ↑  "ชาวเวียดนามร่วมความสะอาดทะเลสาบเพื่ออนุรักษ์เต่าหายาก". *Hatyaiok*. 5 มีนาคม 2011. คลังข้อมูลเก่าเก็บจากแหล่งเดิมเมื่อ 15 กรกฎาคม 2012.
3. ↑  "ตะพาบน้ำยักษ์ ขวัญใจชาวเวียดนามตายแล้ว เชื่อเป็นลางบอกเหตุร้าย". iam-news. 19 มกราคม 2016. คลังข้อมูลเก่าเก็บจากแหล่งเดิมเมื่อ 26 มกราคม 2016. สืบค้นเมื่อ 30 มกราคม 2016.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ทะเลสาบฮหว่านเกี๊ยม**

* แผนที่และภาพถ่ายทางอากาศของ ทะเลสาบฮหว่านเกี๊ยม
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 21°01′44″N 105°51′09″E﻿ / ﻿21.028889°N 105.8525°E﻿ / 21.028889; 105.8525